[00:00:10] Helo a chroeso, dyma bennod rhif 53 o Glust i’r Ddaear, podlediad Cyswllt Ffermio sy’n cefnogi ffermwyr Cymru i addasu a ffynnu. Aled Jones ydw i. Fi fydd yn eich tywys chi drwy’r bennod hon, ac yn ddiweddar buodd fy nghyd-gynhyrchydd, Jim Ellis, a finnau i ymweld â Fferm Trygarn ar Benrhyn Llŷn. Mae Trygarn yn gartref i Rhys Williams a’i deulu ac mae Rhys yn ffermwr llaeth adnabyddus ac yn *trail blazer* go iawn ym myd ffermio ar y cyd. Mae’n credu’n gryf mewn datblygu a thyfu pobl, ethos sydd wedi ei alluogi i dyfu ei fenter i gwmpasu dros ddwy fil o erwau a godro dros ddwy fil o fuchod. I glywed mwy am Rhys a’i daith hynod ddiddorol, a’u dechnegau ar gyfer datblygu pobl a’u gobeithion ar gyfer y dyfodol, yna arhoswch gyda ni. Mae hon yn bennod chi ddim eisiau colli. Felly, eisteddwch yn ôl, ymlaciwch, a mwynhewch ein sgwrs gyda Rhys Williams. Wel, Rhys Williams, diolch am gytuno i fod ar y podlediad gyda ni, a diolch hefyd am y croeso i Drygarn. Dwi’n lwcus iawn, dw i wedi bod yma unwaith o’r blaen, ond bob tro dw i ‘di dod yma, dw i’n rhyfeddu ar yr olygfa. Ac mae ‘na drwch o borfa yma Rhys. Mae wedi bod yn flwyddyn dda ar y cyfan i dyfiant?

[00:01:25] Ydy, mae ‘di bod yn flwyddyn dda iawn o ran tyfiant a thywydd a bob peth. Dan ni’n ffodus, a lwcus i fyw mewn lle mor braf a phrydferth, fel y dywedaist ti.

[00:01:42] Mae’n arbennig o dda, chwarae teg, rydyn ni’n edrych dros bentref Sarn Meyllteyrn ym Mhenrhyn Llŷn, ac mae ‘na dipyn o odro ym Mhenrhyn Llŷn ar y cyfan, onid oes? Mae lot o ffermwyr llaeth yma.

[00:01:54] Oes, mae’n siŵr bod ‘na fwy rwan nag oedd ‘na, yn mynd nôl, ugain mlynedd yn ôl. Ond mae’n ardal dda i dyfu porfa, mae’n ffantastig. Ac wrth gwrs, os mae rhywun yn gallu tyfu porfa, maen nhw’n gallu ei throi i mewn i laeth.

[00:02:12] Ydy, dyna’r gyfrinach. Y ffordd rataf, efallai, i gynhyrchu llaeth, i ddefnyddio porfa.

[00:02:18] ‘Sdim ots os mai llaeth, cig, beth bynnag, os maen nhw’n defnyddio eu porfa’n reit *efficient,* mae rhywun yn ennill wedyn.

[00:02:31] Pwrpas y podlediad yma, dan ni am ddod i nabod wrth gwrs y busnes, a chithau, Rhys, yn well, a dilyn eich taith chi. Achos wnaethoch chi ddechrau, gaethoch chi’ch geni ar ryw dyddyn bach yn Ysbyty Ifan ac erbyn hyn dach chi’n rhedeg sawl ffarm. Felly fydd e’n help i’n gwrandawyr ni i ddeall cymaint o lwyddiant chi ‘di cael, esboniwch i ni, ble yn gwmws wnaethoch chi ddechrau? A ble ydych chi heddi?

[00:02:56] Dydy o ddim yn stori go hir ond mi wna i drio rhoi o’n reit sydyn. Cael fy nwyn i fyny yn ardal Padog, yn ymyl Ysbyty Ifan. Lle bach oedd o, deg acer, fy nhad a mam yn gweithio yn y diwydiant amaethyddol ac wedyn cael fy nwyn i fyny yn y gymuned oedd yn amaethyddol ofnadwy. Doedd ‘na ‘mond un peth o’n i eisiau gwneud a dweud y gwir, ffermio ar ryw bwynt. Rhyfedd oedd doedd gen i ddim diddordeb mewn gwartheg llaeth, doedd o ddim wedi croesi’n meddwl i tan nes i orffen coleg a chael fy mherswadio i fynd i drio am swydd yn ardal Dinbach, fel *cowman*. Cael mynd yna, cael y swydd a chael treial am dri mis, a diweddu fyny’n gwario bell i naw mlynedd yna yn y diwedd. O’n i wrth fy modd. Yn y cyfnod yna, yn y cyfnod naw mlynedd ‘na, fues i’n Seland Newydd, gwario tipyn o amser yn fan’no. Ac roedd bod fan’no, mae’n siŵr, wedi agor fy llygaid i borfa a sut oeddan nhw’n defnyddio porfa yn Seland Newydd. Ac ar yr adeg hynny, doedd y dull cylchdroi, y pori yma oedd yn cael ei gwneud yn Seland Newydd, mi oedd ‘na ychydig bach ym Mhrydain, ond doeddwn i ddim wedi dod ar ei draws o. Dyna sut ddaeth y diddordeb yn y llaeth. Y siwrne wedyn, wnaethon ni symud i Seland Newydd, yn 2001, gweithio yna am ddwy flynedd llawn amser, efo’r bwriad o fynd i fyw yna. Achos yn yr adeg hynny, doeddwn i’m yn gweld cyfleon yn y diwydiant yng Nghymru i rywun ifanc i fynd yn ei flaen a bod yn cychwyn o *scratch*, o ddim byd. Ac mae’n siŵr, wrth sbiad yn ôl, mi oedd ‘na gyfleon, mae cyfleon wastad wedi bod yna. Ond efallai doedd y diwydiant ddim yn yr un lle â mae o rwan. O ran *discussion groups*, doedd yna ddim agoriadau i bobl ifanc ddysgu, a sut i fynd yn eu blaen. Ond mi oedd hynny yn Seland Newydd, mae ‘na system yna, mae pobl Seland Newydd yn agored ofnadwy i rannu a dysgu, ac mi oeddan ni’n ffodus iawn i wario amser yna, ac wedyn cael y cyfle i ddod nôl i ffarmio ar y cyd ym Mhenllyn efo Dafydd Wynne Finch nôl yn 2004. Dyna sut ddaethon ni i Benllŷn. Ac mae’n siŵr roedd Dafydd, ar y pryd, wedi cael y syniad o newid un o’i ffermydd o fuchod a defaid i laeth, ac oedd o’n *keen* ofnadwy i wneud o ar system Seland Newydd. Mi oedd y cyfle i ddod yn ôl, ac mi oedd minnau ac Ellie ar fin priodi, ac mi oeddan ni’n gwybod ein bod ni ar fin eisiau cychwyn teulu, ac mi oedd y cyfle i ddod i nôl i Gymru a dwyn teulu i fyny yn deulu bach Cymraeg a chael gwneud beth o’n ni’n gwneud yn Seland Newydd, yn union fel o’n ni’n gwneud Seland Newydd, fedrwn ni ddim ei droi o lawr.

[00:06:49] Roedd e bron yn hap a damwain mewn ffordd. Petai ti ddim wedi cael y sgwrs yna efo Dafydd Wynne Finch ar yr adeg iawn, fyddet ti ac Ellie dal allan yn Seland Newydd erbyn hyn?

[00:07:00] Bysan. Digwydd bod o’n ni’n gweithio i deulu da yn Seland Newydd. Oeddan nhw’n mynd yn eu blaenau hefyd. Pan aethon ni i Seland Newydd, o’n i isio trio bod yn berchen ar 500 o wartheg mewn tua phum mlynedd, dyna oeddwn i wedi rhoi yn ‘mhen i. Mi oedd y system, ac mi oedd y teulu yma’n dda iawn, mi oedden nhw’n gwybod hynny. Dwi’n cofio’r flwyddyn pan o’n ni’n mynd, oedd yna gyfle i fynd ar ffarm, o’n nhw newydd brynu ffarm arall, 500 o wartheg. Ac o’n i’n mynd i symud i honno a chychwyn beth oeddan nhw’n ei alw’n ‘law order share milkers’ a gweithio’n hunan fyny o fewn tair blynedd i fedru prynu’r fuches i gyd efo nhw a mynd i mewn i 50/50 *share milking* wedyn. *So* bysan, bysan ni dal yn Seland Newydd, munud fysai rhywun wedi dechrau cael plant, cael teulu, mae’n siŵr fysan ni ‘di ‘neud.

[00:08:09] Gosod gwreiddiau. Ond dest ti nôl i Gymru, dest ti nôl a’r hyn wnest ti ddysgu yn Seland Newydd, y dulliau hynny, o bori cylchdro, a defnyddio’r ffordd o gynhyrchu llaeth mewn modd effeithlon, nôl i Gymru fach. Nôl i ffermio ar y cyd wedyn gyda Dafydd Wynne Finch, beth oedd y trefniadau rhyngoch chi?

[00:08:31] Ia, ffarmio ar y cyd efo Dafydd Wynne yng Nghefnamlwch a chychwyn ffwrdd yn 2005. Bues i’n ffodus braidd, ‘mod i ‘di partneru fyny efo ffarmwr lle oedd gynnoch chi dipyn o *scale*. Ac wedyn oeddan ni’n cychwyn godro efo 800 o fuchod yn 2005, lloia nhw gyd yn y gwanwyn. A prynu fewn i’r fuches adeg hynny ar 7%. Wedyn oedd fi ac Ellie’n berchen ar 7% o’r gwartheg, o’n ni’n talu 7% o’r costau, a 7% o’r *profits*. Aeth hynny fynny yn yr ail flwyddyn, brynon ni fyny i 20%, a godro erbyn hynny, o’n ni’n godro mil o fuchod. O fewn pedair blynedd, erbyn 2009, dwi’n meddwl oedd hi, roedd gynnon ni fusnes ar y cyd efo Dafydd, o’n ni’n godro dros 1,500 i gyd, bach mwy efallai. Erbyn hynny mi oeddan ni ‘di troi at fferm arall. Mi oedd gan Dafydd ffarm ym Mhentregwylas. O’n ni ‘di troi honno i mewn i laeth. Ac erbyn hyn, oeddan ni’n ffarmio, mi oeddan ni’n berchen hanner y stoc i gyd efo Dafydd. Oeddan ni ‘di *buildio* i fyny.

[00:09:59] A sut oeddech chi’n llwyddo gwneud hynny wedyn? Defnyddio’r elw oeddech chi wedi cynhyrchu trwy’r busnes i ail-fuddsoddi yn y fuches?

[00:10:06] Ie, a chyda benthyciadau banc. Un peth, drwy lwc fwy na dim byd arall, brynais i dŷ yn fy ugeiniau cynnar, digwydd bod yn Llanrwst, ac mae hyn yn yr amser lle, jyst cyn, o’n ni’n prynu tŷ am 40,000. Neu 38,000 oedd o, tŷ teras. A hynny yn y 90au hwyr, dwi’n siŵr. Ac erbyn y flwyddyn pan o’n ni’n cychwyn i mewn i laeth, ac eisiau prynu gwartheg, oedd y tŷ ‘na wedi mynd fyny mewn gwerth i 120,000.

[00:10:46] Amseru da.

[00:10:47] Wel lwc oedd o mwy na dim byd arall. Ond digwydd bod mi helpodd y tŷ ‘na ni.

[00:10:] I roi ychydig o arian i chi fuddsoddi.

[00:10:57] Ia, fel hwb. Mae’r tŷ dal gynnon ni. Ond felly wnaethon ni gychwyn, fel o’ch chi’n dweud, buddsoddi’r arian, y *profits* oedd ar ôl, oedd hwnna’n cael ei fuddsoddi i brynu ychwaneg o wartheg. Wedyn yn 2012 wedyn, mae’n siŵr mai un o’r pethau mwyaf ddigwyddodd oedd, wrth gwrs, mi wnes i’r ysgoloriaeth Nuffield yn 2010. Wnaeth hwnna ‘neud i mi sbio ar bethau mewn ffordd bach yn wahanol. O’n ni’n rhentu Trygarn ‘ma fel uned stoc ifanc efo Cefnamlwch. Daeth y cyfle i’w phrynu hi yn 2012, gaethon ni gyfle i brynu fo a wnaethon ni benderfynu iawn, awn ni amdani. Mi oedd o’n *step* go fawr ar y pryd. Daethon ni allan o Gefnamlwch ar yr adeg hynny, daethon ni allan o’r ffarm wnaethon ni gychwyn efo Dafydd. A digwydd bod wnaethon ni gadw’r ffarm ym Mhentregwenlais. Aethon ni mewn i bartneriaeth 50/50 *share milking* efo Dafydd a wnaethon ni gadw’r fferm yna i fynd. Wnaethon ni ddod i Trygarn yma. Ac yn 2012, oedd gyda ni fusnes yn godro, wnaethon ni ailneud hon yn ffarm laeth, cychwyn o 300 o fuchod yma, mi oedd y busnes yn 2013, mi oeddan ni’n cychwyn godro yma, o’n ni’n godro 300 o fuchod a 450 fyny ym Mhentregwenlais. Felly dyna oedd y busnes yn 2012-2013. Wedyn daeth y cyfleon i ehangu wedyn. Mae gynnon ni ffarm yn Sir Fôn, ym Modedern, oedd hwnna ar y cyd efo Dafydd digwydd bod, a rhedeg honno fel ffarm stoc ifanc. Wedyn mi oedd stoc ifanc fi a stoc ifanc Dafydd yn mynd fan’na ac wedyn penderfynu troi honno’n ffarm laeth.

[00:13:05] Daeth cyfle arall yn 2014, es i mewn i bartneriaeth efo Richard Rogers yn Mrynsiencyn i gychwyn efo, yn gwneud *beef*. Oeddan ni’n magu lloiau gyrfod i fyny i ryw oed ac wedyn roedd Richard yn cymryd nhw ‘mlaen ac yn gorffen nhw ac yn pori nhw. Gweithiodd hynny’n dda iawn. Ges i gyfle wedyn i fynd i mewn partneriaeth ar un o ffermydd Richard. Wnaethon ni benderfynu ei gwneud hi’n ffarm laeth. Aethon ni i mewn i bartneriaeth efo Richard yn 2014 yn fan’no. Wedyn yn 2015, gafon ni fferm ym Mangor Is-Coed yn Wrecsam, *farm business tenancy* am 5 mlynedd. Aethon ni mewn i fenter efo hogyn ifanc o’r ardal, Robat, ac mae honno ‘di gweithio’n dda iawn. Mae honno’n dod i ben rwan. Ac ma Robat wedi mynd yn ei flaen, mae ganddo fo ddwy uned yn Ardal Malpas, yn ymyl Caer, yn godro 500 o wartheg ar liwt ei hun. Mae honno wedi gweithio’n dda iawn. Wedyn, mae gynnon ni ffarm laeth efo Richard mewn partneriaeth, yng Nglasfryn, yn y Ffôr, sydd ddim yn bell o fan’ma. Ar denantiaeth ydy honno. Ac mae gynnon ni un ffarm arall sydd ddim yn bell o fan’ma hefyd, yn Edern, ar denantiaeth, mae honno’n mynd i fynd i mewn i laeth y flwyddyn nesaf. A hefyd dw i newydd gychwyn partneriaeth efo Bedwyr a Helen Jones, yng Ngwastadannas, ym Meddgelert, mae gynnon nhw ffarm ym Modrwnsiwn yn Sir Fôn. Dan ni’n mynd i mewn i ffarmio ar y cyd efo nhw, minnau ac Ellie a’r hogyn sydd gynnon ni’n rhedeg y ffarm sydd gynnon ni yn Sir Fôn, Eifion, wedyn mae hwnna’n fenter newydd sy’n cychwyn y flwyddyn nesa. Mae ‘na lot yn mynd yn ymlaen.

[00:15:19] O’n i’n mynd i ofyn o le ti’n cael digon o oriau yn y dydd i wneud y cyfan?

[00:15:23] Lot o gydweithio efo pobl. Trio creu system lle mae’n dod â phobl yn eu blaenau. A bod pawb yn elwa ar ddiwedd y dydd.

[00:15:32] Ac mae pobl yn bwysig. Dyna un o’r prif bethau dan ni am drafod ar y podleiad yw pobl. Ond camu nôl, camu nôl i pan wnest ti ddychwelyd i Gymru, sefydlu’r bartneriaeth efo Dafydd Wynne Finch, ac ers hynny ti wedi sefydlu sawl partneriaeth ar y cyd gydag unigolion eraill. Oedd hwnna’n gam newydd i Gymru onid oedd? Doedd dim llawer o ffermydd yng Nghymru, nac ym Mhrydain am wn i, yn gwneud y math o beth oeddech chi’n ei wneud, oedd yn gymharol gyffredin yn Seland Newydd efallai, ond mi oedd e’n gam go fentrus yng Nghymru, ar y pryd.

[00:16:05] Wrth gwrs, mae ‘di bod yn system yn Seland Newydd ers blynyddoedd. Dyna ydy sail llwyddiant diwydiant llaeth Seland Newydd, y systemau ffermio ar y cyd llaeth. O’n ni ‘di cael lot of *exposure* iddo fo, o’n ni ‘di dysgu sut odd en gweithio, doedd o ddim yn newid i fi. Bues i’n ffodus iawn i fynd i mewn i bartneriaeth efo Dafydd, oedd o o’r un *mindset*. Ac oedd o’n hawdd, unwaith dach chi’n cael dau berson i gytuno ar rywbeth.

[00:16:51] A'r berthynas yw’r peth mwyaf pwysig mewn ffordd, i ddechrau. Ac wedyn gweithio ar y cytundeb. Os y’ch chi’n gallu cydweithio fel unigolion, mi ddaw’r gytundeb .

[00:17:00] Neith, bob tro. Mae’r unigolion yn bwysig ofnadwy. Ac oedd, mi oedd o’n beth newydd ym Mhrydain. Mi oedd ‘na rywfaint o ffarmio ar y cyd yn mynd ymlaen, yn Lloegr, yn y diwydiant *arable*, mi oedd ‘na lot o hwnna’n mynd ymlaen yn Lloegr. A hefyd, *contract farming* oeddan nhw’n ei alw fo, mi oedd ‘na rhywfaint o *contract* *farming* yn mynd ymlaen yn Lloegr. Mae dal yn, mae’n system iawn. Jyst bach yn rhy gymleth i beth oeddan ni isio.

[00:17:46] Ydy e’n hawsach i wneud ar ffarm laeth, ffermio, ar y cyfan, achos bod ‘na bach fwy o lif arian? Mae ‘na fwy o elw ar ôl ar ddiwedd y dydd i gymharu â lot o ffermydd traddodiadol *beef* a defaid?

[00:17:59] Yndi, ‘sgen i ddim lot o brofiad o ffermydd *beef* a defaid i fod yn onest, dim job fi i ddweud, ond mae ‘na ffermio ar y cyd yn y sector yna, yn y blynyddoedd, sydd wedi dod i fyny rwan, sy’n dda i weld. Mae yn gweithio’n dda yn y diwydiant llaeth, ac mae’n rhoi cyfle i rywun ifanc i ddod i mewn, cymryd yr awennau, os maen nhw’n barod i weithio, mae’r *reward* yn reit uchel iddyn nhw.

[00:18:36] A p’un sy’n well gen ti erbyn hyn, gwartheg neu pobl?

[00:18:40] Dw i’n mwynhau’r ddau a dweud y gwir. Ambell i ddiwrnod bydden i’n licio jyst bod efo’r gwartheg. Baswn i’m yn dweud bod well gen i un dros y llall. Mae’n siŵr bod gweld pobl yn datblygu a mynd yn eu blaenau, mae honno’n beth mawr, mae rhywun yn teimlo ei fod wedi gadael ei farc efallai.

[00:19:17] A beth oedd yn ddiddorol oedd, mi gaethon ni sgwrs cyn recordio am ddatblygu pobl, a ti’n cael boddhad o weld pobl yn adeiladu eu sgiliau hyder a’r gallu, a ti’n ymfalchio yn y llwyddiant petaen nhw’n gadael a phenderfynu setio i fyny ar ben eu hunain. Ac mae hwnna, i lot o bobl sy’n gwrando, efallai bysech chi moyn cadw pob aelod sydd gennych chi i fod yn rhan o’r tîm ond, mae gweld rhywun yn hedfan y nyth ddim yn dy boeni di o gwbl?

[00:19:46] Na, bron iawn weithiau mae’n rhoi mwy o falchder i rywun. Dw i wastad ‘di dweud dw i isio creu system lle dan ni’n datblygu ffarmwrs, person sy’n barod i fynd i mewn i’r diwydiant ac sy’n gallu ticio’r bocsys i gyd, sy’n gallu gwneud pob peth. Ac mewn amaeth, mae’n rhaid i rywun fod bach yn *jack of all trades*, yn gallu gwneud pob peth. Lle, ar y dechrau, doeddwn i’m ‘di *twigio* hynny, o’n i’n trio datblygu pobl efallai dim ond i odro, neu dim ond i fesur porfa, a bod ni’n dod â phobl i mewn i wneud y sgiliau eraill. Ond pan mae rhywun yn cymryd ffarm ymlaen ar ben ei hun, mae’n rhaid i rywun ddysgu i wneud pob peth. Jyst pethau syml ofnadwy, o wybod sut mae’r *electrics* a’r *plumbio*, jyst pob peth. Ac mae’n siŵr, wedi *concentrateio* bach mwy ar ddatblygu person, fel bod y sgiliau ‘na i gyd ganddyn nhw i fynd ymlaen i fod yn barod, a’r sgiliau ariannol hefyd, mae hynny’n bwysig ofandwy, i redeg busnes, dim rhedeg ffarm, i fedri rhedeg busnes ei hunan.

[00:21:04] A beth yw’r siwrne wedyn? Pan mae rhywun yn cychwyn, pan ti’n cymryd rhywun ‘mlaen fel aelod o dy staff i ddechrau, beth yw’r daith? Beth yw’r *milestones* sydd ganddyn nhw o’u blaen? Petaen nhw am gyrraedd y nod o gael hyn a hyn o *equity*, neu hyn a hyn o wartheg, efallai helpu i sefydlu uned newydd lan, beth yw’r *progression* ti’n gallu cynnig o fewn y model ti’n defnyddio?

[00:21:24] Mae fyny i’r unigolyn pa drywydd a pha mor gyflym maen nhw eisiau mynd drwodd, os liciwch chi. Achos mae rhai yn gwneud o’n sydyn ac mae rhai yn gwneud o bach mwy araf deg. Mae pawb yn wahanol. Mae Trygarn yn le da, mae rhywun yn gallu dod i nabod pobl, mae rhywun yn gallu helpu nhw yn y blynyddoedd cynnar, a gweld sut maen nhw’n datblygu. Ac wedyn pryd ma nhw’n barod i fynd ymlaen wedyn. Wrth gwrs dan ni’n byw yma, dw i o gwmpas lot. Ond mae’n siŵr mae’r blynyddoedd cynnar yna wastad yn edrych yn hir i bobl. Ond y blynyddoedd cynnar yna ydy’r blynyddoedd pwysicaf. Maen nhw’n *investio* ynddyn nhw eu hunain, os liciwch chi, maen nhw’n dysgu, a’r peth mwyaf ydy eu bod nhw’n dysgu sut i redeg y system. Ac wedyn os ydan nhw’n ddigon da i fynd yn eu blaenau, mae o’n dod yn reit sydyn.

[00:22:31] Ac wedyn pan maen nhw’n treulio bach o amser yma, ti’n dueddol o roi mwy o gyfrifoldeb iddyn nhw wedyn? Beth yw dy ffordd di o reoli pobl neu gael y gorau allan o bobl? Wyt ti’n y fath o reolwr sy’n hoffi *micromanageio* a rhoi tasgau penodol? Neu wyt ti’n well yn camu’n nôl, rhoi cyfrifoldeb a gadael nhw i frwydro mlaen? Beth yw’r balans iawn?

[00:22:52] Gadael pobl â’r cyfrifoldeb maen nhw eisiau, beth maen nhw’n hapus i’w wneud. Allwch chi ofyn i’r hogiau, mae’n siŵr fysan nhw’n dweud ‘mod i’n bach o *captain chaos,* efallai. Dyna pam dwi’n licio creu system lle mae o’n rhoi lot o gyfrifoldeb i bobl. Yn enwedig os ydan nhw isio mynd yn eu blaenau, mae’n rhaid iddyn nhw ddysgu i *handleo* fo. Dwi’m yn *micromanager*, dwi’m yn *control freak*.

[00:23:26] Mae’n amhosib i fod, achos i redeg yr holl unedau, mae’n rhaid i ti allu camu nôl a rhoi ffydd mewn pobl i fwrw mlaen.

[00:23:34] Mae’n siŵr wnaeth Nuffield ‘neud lot o les i fi, achos wnes i orfod gadael busnes oedd gynnon ni ar y pryd am gyfnod hir. Dwi’n siŵr wnes i wario ddim yn bell o ddeg wythnos i ffwrdd o’r busnes yn y flwyddyn a hanner. Rhywbeth wnes i erioed feddwl y basen i wedi gallu gwneud o’r blaen. A wnaeth o ddysgu rhywun i roi systemau mewn lle ac mae’n siŵr, cael bach mwy o ffydd mewn pobl hefyd. Dw i’n reit ffyddiog rwan, tasen i’n mynd o ‘ma am 6 mis, mi fysai’r ffermydd yn cael eu rhedeg yn union fel tasen i o gwmpas. A dyna sy’n bwysig. Ond mae lot o glod i’r bobl sydd efo ni. Ac mae’r system yn syml. Trio cadw system syml, ac mae pobl yn mwynhau ei rhedeg hi, dyna sy’n bwysig.

[00:24:36] Dan ni’n clywed pob dydd mwy neu lai, mae bron pob diwydiant yn cwyno bod dim digon o staff i gael, methu cael pobl mas i weithio, neb yn ymgeisio am swyddi. Wyt ti’n cael yr un drafferth?

[00:24:46] Na, dydan ni ddim, a dweud y gwir. Dan ni mewn ardal dda. Dan ni’n gweithredu o Ddyffryn Conwy yn ôl i Benllŷn, i Sir Fôn. Ardal Gymreigaidd, ardal amaethyddol gryf, a lot o bobl ifanc da o gwmpas sy’n gallu troi eu llaw at bob peth, a dweud y gwir. Mae’n rhaid i chi greu system i ddenu pobl, mae hynny’n reit bwysig yn tydi. Creu system lle mae rhywun yn gallu cadw nhw wedyn. Dan ni’n lwcus iawn efo gallu cael pobl i mewn i’r system. Mae’n siŵr mae gynnon ni ryw fath o *template* rwan lle mae hogiau ifanc sy’n dod aton ni’n gallu gweld y pen arall, hogiau hŷn sydd wedi mynd yn eu blaenau ac yn rhedeg ffermydd eu hunain, ffarmio ar liwt eu hunain. Maen nhw’n gallu gweld, os ydan nhw’n fodlon gweithio, dydy hi ddim yn hawdd, mae oriau hir. Dw i wastad wedi dweud, i fwynhau amaeth, rhaid i rywun fwynhau’r ffordd o fyw, mae hynny’n bwysig. Dwi’n cofio ar un pryd, pan oeddwn i’n mynd trwy ‘nhaith ac oedd pobl yn dweud na, dydy o ddim yn ffordd o fyw, rhaid i ti drin o fel busnes. Ac wrth gwrs mae’n rhaid i rywun ei drin o fel busnes, ond dw i fy hun, yn bersonol, yn meddwl yn reit gryf, dw i wrth fy modd o’r ffordd o fyw, dw i wrth fy modd yn medru magu plant yn y gymuned dan ni’n byw ynddi, a magu nhw yn y busnes dan ni ynddi, ar y ffermydd. Os nad ydy rhywun yn mwynhau’r ffordd o fyw mewn amaethyddiaeth, dydy’r ddau ddim yn mynd efo’i gilydd.

[00:26:52] Maen nhw’n mynd law yn llaw, ac mae’n rhaid i ti fwynhau’r gwaith cyn iddo brofi i fod yn llwyddiannus yn ariannol.

[00:27:01] Yn anffodus, dyw’r gwaith byth yn stopio. Mae o’n 24/7, achos mae ‘na bethau’n digwydd, dydy’r byd ddim yn berffaith, ac mae’n rhaid i rywun fod yn barod i hynny. Ac os maen nhw’n mwynhau’r ochr yna ohono fo, mae o’n grêt, maen nhw’n mynd i fod yn llwyddiannus.

[00:27:23] Mae lot o ffermydd llaeth yn ddibynnol iawn ar weithwyr o dramor o gyfandir Ewrop ac mae hynny ‘di bod yn broblem dros y flwyddyn ddiwethaf ‘ma. Nawr chi ‘di llwyddo i greu system sydd ddim yn ddibynnol ar weithwyr o dramor, mae well gennych chi weld talent Gymreig, neu o Brydain, yn dod trwy’r system.

[00:27:41] Mae’n braf. Yn y fferm ar ochrau Wrecsam, lle mae Robat, ardal Malpas, lot caletach ardal i gael pobl. Mae ‘na gymaint o ddiwydiannau mawr yn agos, cyflog, gwaith haws a dweud y gwir, dan ni jyst yn lwcus yn yr ardal lle dan ni ‘di bod, bod ‘na don ifanc. Mae’n bwysig ofnadwy i gadw cymunedau i fynd i gychwyn efo, bod ganddyn nhw’r diddordeb.

[00:28:28] A chadw’r iaith, mae’n rhan o’r diwylliant, mae’n ychwanegu cymaint i’r gymuned. O ran *motivateio* pobl wedyn, sut wyt ti’n mynd ati i ddangos gwerthfawrogiad? Mae rhai efallai, arian yw’r unig beth sy’n ysgogi nhw, mae rhai yn edrych am gydnabyddiaeth, mae rhai yn chwilio am ryw darged. Sut wyt ti’n creu’r amgylchedd yna lle maen nhw’n teimlo bod nhw am weithio yma ond bod ‘na wobr ar ddiwedd y daith.

[00:28:55] Eto, mae pawb yn wahanol. Mae pob unigolyn yn wahanol, mae ‘na focsys gwahanol i’w ticio. Byddwn i’n licio creu amgylchedd tîm, mae pawb yn gorfod gwneud pob peth, *full stop*. Does ‘na ddim, ‘ti’n ‘neud hwnna, wna i ‘neud hyn’. Os oes *job* fudr i’w wneud ma pawb yn ei wneud hi, jyst creu’r awyrgylch yna.

[00:29:30] A ti’n onest iawn efo staff onid wyt ti Rhys, ac yn hapus i fod yn agored gyda’r ffigyrau. Mae ‘na gwmni gofrestredig yn mynd efo pob uned sy’n gwneud y cyfrifon yn annibynnol i’w gilydd. Felly elli di ddarllen a deall be mae pob fferm yn perfformio fel, a hefyd ti’n hapus iawn i rannu’r ffigyrau a’r meddalwedd ariannol gyda’r unigolion hynny sydd gyda’r cyfrifoldebau anghenrheidiol, felly maen nhw’n gweld yn gwmws beth yw llif arian y busnes, ac yn dod i ddeall y busnes trwyddi draw.

[00:30:02] Ydy, mae hynny’n gam pwysig. Unwaith maen nhw ar ffarm, ac yn rhedeg ffarm, mae’n rhaid bod nhw’n gallu rhedeg yr ochr ariannol. Os nad ydy rhywun yn rhannu’r wybodaeth yna efo nhw, fysai fo’n galed iawn ‘neud be dan ni’n ‘neud, wedyn maen nhw’n dallt yn union le ma’r costau i gyd yn mynd, lle ma’r *profits* yn cael eu gwneud, neu lle sydd isio tynhau bach, ac maen nhw’n joio fe. Maen nhw’n licio’r cyfrifoldeb yna. Ac mae’n bwysig iawn, yn enwedig os ydan nhw’n mynd ymlaen i’r *step* nesaf ac yn rhedeg ffermydd ar ben eu hunain, ar liwt eu hunain, mae medru rhedeg yr ochr ariannol y dyddiau yma a’r gwaith papur yn bwysig ofnadwy.

[00:30:57] Mae gweithio yma’n meithrin sgiliau trin anifeiliaid, godro, a’r holl waith ymarferol, ond hefyd mae’r sgiliau busnes yna yn cael lot o sylw yn y ffordd mae pobl yn gweithio yma. O edrych o amgylch, wrth gwrs, mae ‘na drwch o borfa yma. Rydych chi wedi bod yn rhan o brosiect Cyswllt Ffermio tyfu porfa. Ydy hynny’n waith diddorol?

[00:31:21] Ydy, mae’n grêt, mae o newydd ddod i ben am eleni rwan, neu’n mynd i ddod i ben. Mae o’n ddiddorol gweld sut mae gwahanol rannau o Gymru’n perfformio. Dan ni’n clywed am ryw brosiect mwy dros Brydain hefyd, efo rhyw gwmni arall, mae hwnnw’n ddiddorol. Mae jyst yn dangos, mae dau ohonon ni’n Gymry yn y prosiect, *job* curo Cymru am dyfu porfa.

[00:31:54] Mae hwnna’n newyddion da. Ac i gloi felly, Rhys, beth fysai eich cyngor chi nawr i bobl sy’n rheoli staff, a’r egwyddorion pwysig, a hefyd eich cyngor chi i bobl ifanc sy’n chwilio am gyfle, beth fysech chi’n dweud wrthyn nhw?

[00:32:17] I’r bobl ifanc, mae’n siŵr, bod yn amyneddgar, dyna ydy un o’r pethau mwyaf. Mae ‘na ddigonedd o gyfleoedd allan yno. A bod yn ofalus a mynd i weithio i’r bobl iawn yn y blynyddoedd cynnar. Achos mae’r blynyddoedd cynnar yna’n bwysig iawn achos mae’r blynyddoedd cynnar yn cael lot o ddylanwad ar fywyd rhywun, a mynd ymlaen, a defnyddio fo fel cyfnod coleg o ryw fath, mynd allan yna a dal i ddysgu. Dwi’n dal i ddysgu, a fyddwn i’n dal i ddysgu tan y diwrnod fydda i’n gorffen. Ond dw i yn teimlo, yn y blynyddoedd ifanc, mae rhywun fel *sponge*, mae rhywun yn dysgu lot yn y cyfnod yna. Ac mae’n siŵr, i rywun ar yr ochr arall, efo cyflogi pobl, eto mae rhywun yn gorfod bod yn amyneddgar ar yr ochr yna hefyd. Bod yn reit agored efo disgwyliadau o bobl, achos mae pawb, mae pob unigolyn yn wahanol, mae ‘na bethau gwahanol yn gwneud i wahanol bobl berfformio. A rhoi cyfle i bobl, yn enwedig pobl ifanc, mae pobl ifanc yn haeddu cyfle. Reit ddiddorol, un o’r llyfrau gorau dw i erioed ‘di darllen ydy llyfr Alex Ferguson, fel odd gynno fo’r ‘*Class of ‘92’*. A dw i wastad yn meddwl am hynny lot, mae gynnon ni’r bobl sy’n gweithio i ni, maen nhw’n ifanc ofnadwy, ambell un yn eu hugeiniau cynnar yn rhedeg ffermydd, yn rhedeg busnes mawr, doeddwn i ddim fel ‘na pan oeddwn i’r oed yna, ac os maen nhw’n ddigon da maen nhw’n haeddu cyfle.

[00:34:25] Dyw oedran ddim yn meddwl dim os maen nhw’n ddigon da.

[00:34:28] Na, yn union.

[00:34:30] Ac un cwestiwn arall cyn i ni gloi. Beth nawr yw’r camau nesaf? Wedi edrych ac wedi clywed am yr holl lwyddiannau, godro ar draws ryw bum uned, dros 2000 o aceri, beth yw’r cam nesaf?

[00:34:45] Cymryd bywyd fel mae’n dod, mwynhau o, mae’n siŵr bod ‘na lot o ffocws i finnau ac Ellie rwan efo’r teulu, mae gynnon ni bump o blant. Mae gynnon ni flynyddoedd diddorol o’n blaenau, a gweld sut mae’r deg mlynedd nesaf yn mynd i ddatblygu efo nhw. Dw i’n reit agored. Dw i wastad wedi bod yn berson agored, dw i wedi bod yn y gêm am ddigon hir rwan, does dim gwybod be sy’n mynd i ddigwydd wythnos nesa, does dim gwybod beth ddeith i fyny, a jyst bod yn agored i bob peth.

[00:35:23] Wel, dyna ffordd arbennig i orffen y podlediad. Rhys Williams, Trygarn, diolch o galon i chi am ymuno â ni ar bodledliad Clust i’r Ddaear a phob dymuniad da i’r dyfodol.

[00:35:30] Diolch Aled.

[00:35:34] Os hoffech chi mwy o wybodaeth am y cymorth sydd ar gael drwy Cyswllt Ffermio, yna cysylltwch gyda’ch swyddog datblygu lleol neu’r ganolfan wasanaeth ar 08456000813. Wel, dyna ni, ni wedi cyrraedd diwedd pennod arall. Fyddwn yn ôl ymhen pythefnos gyda llawer mwy i drafod. Ond yn y cyfamser, peidiwch ag anghofio tanysgrifio ar ba bynnag blatfform dych chi’n defnyddio, i wneud yn siŵr bo’ chi ddim yn colli mas ar unrhyw bennod o bodlediad Clust i’r ddaear. Felly ar ran y tim yn Cyswllt ffermio, a finnau, Aled Jones, diolch am wrando, hwyl am y tro.